Scoret etter 13 sekunder
Bare 13 sekunder var spilt da Sevillas Vitolo ble spilt fri nærmest rett fra avspark og plasserte ballen i nettmaskene bak Villarreals Sergio Asenjo. Historiens raskeste mål i Europaligaen satte sitt preg på det spanske oppgjøret, som skulle vise seg å bli litt av en fotballkamp. Villarreal var nære ved å svare bare minuttet senere, men det gikk 25 minutter før kampens andre scoring kom. Og selv om det var vertene som presset på store deler av omgangen og hadde en rekke enorme sjanser, var det Sevilla som var mest effektive og Stéphane M'Bia økte til 2-0 ledelse.Bare tre minutter etter pause satt den endelig for hjemmelaget. Et forsøk fra Denis Cheryshev traff hånda til M'Bia, men i stedet for å gi straffe til Villarreal, fikk Luciano Vietto kjempet ballen i mål. Gleden varte ikke lenge på El Madrigal, for to minutter senere slo Nicolas Pareja et frispark videre til Vicente Iborra, som headet videre til Kevin Gameiro. Franskmannen dunket inn 3-1 til de meget effektive gjestene. Villarreal hadde hele 23 skuddforsøk i løpet av kampen. Det siste like før siste spilleminutt - men heller ikke dobbeltheadingen fra Gerard Moreno ville inn og ble stoppet av Sergio Rico. Like etter så det i tillegg ut som Sevilla og Aleix Vidal ble snytt for straffespark, men midtbanespilleren fikk i stedet gult kort. Med 1-3 har Villarreal et vanskelig utgangspunkt før returen i Sevilla neste uke. Resultater åttendedelsfinaler Europaligaen torsdag: Brugge (Belgia) – Besiktas (Tyrkia) 2-1 (0-0) Mål: 0-1 Gokhan Tore (46), 1-1 Tom De Sutter (62), 2-1 Lior Rafaelov (str. 79). Dnipro (Ukraina) – Ajax (Nederland) 1-0 (1-0) Mål: 1-0 Roman Zozylja (30). Everton (England) – Dinamo Kiev (Ukraina) 2-1 (1-1) Mål: 0-1 Oleg Gusev (14), 1-1 Steven Naismith (39), 2-1 Romelu Lukaku (str. 82). Fiorentina (Italia) – Roma (Italia) 1-1 (1-0) Mål: 1-0 Josip Ilicic (17), 1-1 Seydou Keita (77). Napoli (Italia) – Dinamo Moskva (Russland) 3-1 (2-1) Mål: 0-1 Kevin Kuranyi (2), 1-1 Gonzalo Higuain (25), 2-1 Higuain (str. 31), 3-1 Higuain (55). Rødt kort: Roman Zobnin (46), Dinamo Moskva. Wolfsburg (Tyskland) – Inter (Italia) 3-1 (1-1) Mål: 0-1 Rodrigo Palacio (6), 1-1 Naldo (28), 2-1 Kevin de Bruyne (63), 3-1 De Bruyne (75). Zenit St. Petersburg (Russland) – Torino (Italia) 2-0 (1-0) Mål: 1-0 Axel Witsel (38), 2-0 Domenico Criscito (53). Rødt kort: Marco Benassi (28), Torino.
(Villarreal - Sevilla 1-3) Tittelholder Sevilla satte standaren for kampen, da de scoret Europaligaens raskeste mål borte mot Villarreal.